**Η πρακτική της υιοθεσίας στα σχολεία – Περιγραφή**

Μια εξαιρετική τεχνική κατά την οποία άγνωστα παιδιά μεταξύ τους έρχονται κοντά και δένονται με ισχυρούς συναισθηματικούς δεσμούς είναι **η υιοθεσία.** Γίνεται με τμήματα διαφορετικών βαθμίδων στο σχολείο. Ξεκίνησε με κάποιες απλές μορφές στο Ολοήμερο σχολείο, αλλά κυρίως καθιερώθηκε με το ζευγάρωμα **ΣΤ** και **Α** τάξης. Η τεχνική της υιοθεσίας συνάδει απόλυτα με τη λογική της **διαμεσολάβησης** και των **προγραμμάτων μετάβασης**. Έχει όμως πλέον επεκταθεί με επιτυχία και σε άλλες τάξεις και εφαρμόζεται π.χ. σε **Ε** - **Β** ακόμη και σε **Δ-Α**. Ιδιαίτερα όταν κάποια μικρά παιδάκια έχουν προβλήματα εσωστρέφειας, προσαρμογής ή ανασφάλειας και όταν ακόμη οι μεγαλύτεροι μαθητές/τριες εμφανίζουν συμπτώματα αρνητικής συμπεριφοράς και ανευθυνότητας, η πρακτική της υιοθεσίας συνεισφέρει στη μείωση των ανεπιθύμητων συμπεριφορών και προπαντός στην πρόκληση θετικού συναισθήματος. Σε κάθε περίπτωση την ευθύνη υλοποίησης της δράσης, όσο αφορά την ασφάλεια των παιδιών, φέρουν οι εκπαιδευτικοί των τμημάτων και ο σύλλογος διδασκόντων.

**Η εφαρμογή της υιοθεσίας στα πλαίσια υλοποίησης εγκεκριμένου προγράμματος κοινωνικής/συναισθηματικής αγωγής από τα δύο τμήματα, ανεβάζει περισσότερο την αποτελεσματικότητα της δράσης (πρόγραμμα ψυχικής υγείας, διαφορετικότητας, αξιών ζωής, βελτίωσης διαπροσωπικών σχέσεων κλπ.).**

**Εφαρμογή**

**Α ΦΑΣΗ:** Μετά από ενημέρωση των μαθητών/τριών σχετικά με τη δράση αυτή, την αναγκαιότητα, τους στόχους, τους κανόνες, τα όρια, τις προσδοκίες, τη συμπόρευση με το άλλο τμήμα κλπ., οι δυο εκπαιδευτικοί-συντονιστές ενώνουν τα τμήματα σε μια κοινή συνάντηση. Στο ***πρώτο μέρος*** γίνονται ψυχαγωγικά παιχνίδια γνωριμίας και προσέγγισης συνολικά της ομάδας σε μια μεγάλη αίθουσα (με αρχική διάταξη, κατά προτίμηση, τον κύκλο). Στο **δεύτερο μέρος** πραγματοποιείται κλήρωση. Κάθε μεγάλο παιδί καλεί με τη σειρά του το όνομα του μικρότερου παιδιού που έχει στο κλήρο του. Το αντίστοιχο μικρότερο παιδάκι, που ακούει το όνομά του, έρχεται μπροστά από παιδί που το κάλεσε. Ακολουθεί συζήτηση προσωπικής γνωριμίας κατά ζεύγη. Παροτρύνουμε να μιλήσουν για τις οικογένειές τους, τα αδέλφια τους, τα παιχνίδια του δωματίου τους, τα αγαπημένα τους φαγητά, χρώματα, συνήθειες, φιλίες, φόβους, αγαπημένες ασχολίες ελεύθερου χρόνου, αθλήματα κλπ. Μπορεί κάποιοι μεγάλοι να έχουν και δεύτερο υιοθετημένο ή το αντίθετο. Στο **τρίτο μέρος** γίνονται πάλι κινητικές δραστηριότητες σε ζευγάρια για ανάπτυξη της συνεργασίας, της εμπιστοσύνης, της αλληλοβοήθειας και της επικοινωνίας. \* **Σε μια περισσότερο ολοκληρωμένη και επίσημη μορφή, μπορεί τα δύο τμήματα να συναντηθούν και πάλι σε λίγες μέρες για να γίνουν κατανοητοί οι κανόνες συμπεριφοράς, να διαβαστούν οι όροι του συμβολαίου και να υπογραφεί απ’ όλους/ες τους /τις μαθητές/τριες το *συμβόλαιο της υιοθεσίας.*** Σ αυτή τη συνάντηση μπορεί να προσφερθούν αυτοσχέδια δωράκια ή να παρουσιαστεί από ένας χορός ανά τμήμα ή να γίνει πάλι ένας κοινός κύκλος για ένα απλό παιχνιδάκι (παντομίμα, κολοκυθιές, γέφυρες, καροτσάκια …) κλπ.

**Β ΦΑΣΗ:** Μέσα στο γενικότερο φιλικό κλίμα που έχει ενισχυθεί, αλληλεπιδρά η προστασία με την ασφάλεια, η στοργή με την ευθύνη, η αγάπη με την ευγένεια. Με προοπτική για όλη τη σχολική χρονιά, ίσως και την επόμενη. Οι ‘ανάδοχοι’ αναλαμβάνουν να συνεισφέρουν στο θετικό συναίσθημα των μικρών όποτε κι όταν τους χρειάζονται. Στην προσέλευση, στα διαλείμματα στην αποχώρηση … όταν τους στενοχωρεί κάτι ή όταν χρειάζονται οποιαδήποτε βοήθεια, συμβουλή ή συμπαράσταση. Οι μεγάλοι μαθητές/τριες εκπαιδεύουν, προστατεύουν, καθοδηγούν, πάντα σύμφωνα με τους κανόνες που έχουν συζητηθεί ή υπογραφεί στο συμβόλαιο. **Οι εμπλεκόμενοι εκπαιδευτικοί φροντίζουν να διατηρούν ζωντανή τη σχέση αυτή τόσο με συζητήσεις και παροτρύνσεις στα παιδιά όσο και με τις κοινές συναντήσεις (κοινές διδακτικές ώρες) στη διάρκεια της χρονιάς** π.χ μια φορά/μήνα για

* να παρουσιάσουν οι μεν στους δε τις εργασίες από τα προγράμματα Αγωγής Υγείας ή
* να συζητήσουν σε κύκλο για εντυπώσεις, συναισθήματα, παράπονα κλπ. ή
* να παίξουν μαζί παιχνίδια στη γυμναστική ή
* να δημιουργήσουν μαζί (κατασκευές, ζωγραφική,αφίσες, κολάζ, ιστορίες….) ή
* να δούνε μια ταινία / video με κοινωνικό & συναισθηματικό περιεχόμενο ή
* να παρακολουθήσουν μαζί μια ομιλία ή μια δράση στο σχολείο τους ή
* να επισκεφτούν ένα ειδικό σχολείο, μια βιολογική καλλιέργεια, ένα πάρκο ή
* να προετοιμαστούν μαζί για να συμμετάσχουν σε κάποια έκθεση, τραγούδι ή
* να ετοιμάσουν μια τελική εκδήλωση για γονείς & δασκάλους [π.χ. ένα γλέντι στο σχολείο με παραδοσιακά φαγητά (εμπλοκή της οικογένειας). Μικροί & μεγάλοι μαθητές/τριες να έχουν τους ρόλους τους… παρουσιάσεις, ετοιμασία, σερβίρισμα, δρώμενα, μουσική, χοροί κλπ.]

Σε κάθε περίπτωση η συμπόρευση των δύο τμημάτων μέσω της εφαρμογής της υιοθεσίας και η συνεργασία των εκπαιδευτικών, δείχνει να εμφανίζει θετικά αποτελέσματα στα θέματα του σχολικού κλίματος και γενικότερα στις διαπροσωπικές σχέσεις και τη συμπεριφορά των μαθητών/τριών. Επίσης μεταφέρει μια θετική εικόνα και προς τους γονείς.

**Άμεσα συνδυαζόμενα με την υιοθεσία προγράμματα Αγωγής Υγείας:**

Συναισθηματική Αγωγή

Αποδοχή της διαφορετικότητας

Ανθρώπινα Δικαιώματα

Αξίες Ζωής

Εθελοντισμός

Πρόληψη Συγκρούσεων

Εξαρτήσεις

Δεξιότητες για Παιδιά Δημοτικού

Υγιεινή διατροφή – Στοματική Υγεία

Πρώτες Βοήθειες – Ατυχήματα